Secundum antiquorum morem parentum, decretum esse novimus litteris texere quicquid a fidelibus sancte confertur matri ecclesie ne qualibet fraude insidiante antico hoste omittat per negligentiam quod ei largitur per cuncti potentis Dei indulgentiam, quem morem nos clientuli sequentes pandere omnibus fonte perennitatis optamus qualiter Guido, filius Milonis ex castro Tilii, adhuc impubes tenera vigens ætate veniens cum venerabili urbis Edue Helmuino episcopo, apud Flaviniacum cenobium, tradidit sancto principi Petro et Glorioso presuli prejecto, res quas dudum pater suus in memoriam sue sepulture ibidem delegaverat in territorio Morvennis, apud villam Mascerolas, alodum scilicet quemdam conjacentem et universa ad se pertinentia, in vineis, silvis, pratis, terris cultis et incultis, aquis, decursibusque aquarum. Addiditque huic elemosine prefatus clare indolis Guido, omnem pascagium centum videlicet porcorum currentium in silva quam vulgo dicunt Brunnin, que silva pertinet ad villam que nuncupatur Monasterolus, ea conditione ut monachi jam dicti cenobii in suo proprio jure teneant, nullusque sit eorum qui quicquam ex his omnibus cuicumque concedere homini cujuslibet rei causa liceat neque vendere, nisi triplex ex validioris pretii res fuerit presumat, sed proprio usui reservent sine magne presille mediocris ve persone calumpnia, quam si quis inferre presumpserit, nil evindicens fessus judicio legum solvat monachis auri puri libras XX sicque digitum imponens ori, obtunsus verecundia sileat de is in perpetuum. Actum Flaviniaco publice, Helmuino episcopo una cum ipso Guidone conlaudante et propria manu firmante. Helmuinus, presul; Arnaldus, archidiaconus; Bruno et Guido; Gausfredus, abbas; Rainardus; S. Gualterii decani. Albuinus prepositus; Hugo. Actum XXX anno regis Rotberti, Heldieria notante monachorum omnium infimo, mense Augusti XVIII die atque datante post suscriptionem fratrum concite.